Pretoriase skole sien behoorlik dubbelDie Laerskool Wierdapark se 40 stelle tweelinge en een drieling. (Foto: Verskaf) Twee Pretoriase laerskole sien vanjaar behoorlik dubbel nadat daar buitengewoon baie tweelinge vanjaar hul skoolloopbaan by dié twee skole begin het. Laerskool Tuine in die weste van Pretoria het vanjaar altesaam vyf stelle tweelinge én ŉ drieling in hul gr. 1-klasse. Wilma Steynberg, gr. 1-onderwyseres by dié laerskool, het aan Maroela Media gesê die skool was bewus daarvan dat ŉ paar van die nuwe inskrywings tweelinge is, maar het eers met die aanvang van die nuwe skooljaar besef hoeveel daar eintlik is. Die stelle tweelinge bestaan uit een stel sussies, twee stelle boeties en twee gemengde stelle. “Die drieling is twee boeties en ŉ sussie,” vertel Steynberg. Sy sê ook die een tweeling is van mekaar geskei en nie in dieselfde klas nie, terwyl die ander vier stelle tweelinge sowel as die drieling nie van mekaar geskei is nie. “Dit hang alles af van hoe die ouers dit verkies. As hulle ons vra om die kinders van mekaar te skei, dan maak ons so,” verduidelik sy. Sy vertel hoewel die kinders in pare in die klas is, word hulle as individue behandel. “Die kinders se persoonlikhede verskil soos dag en nag. Jy kry die sterker een en die een wat meer afhanklik is van die ander een. Ons behandel hulle soos enige ander kind en as die ouers dit so verkies, skuif ons hulle in die klas ook uit mekaar uit.” Die Laerskool Tuine se vyf stelle tweelinge en een drieling wat vanjaar daar begin skoolgaan het. (Foto: Verskaf) Monica du Randt, departementshoof van die grondslagfase by Laerskool Tuine, het gesê die kinders én die onderwysers was ewe opgewonde om met die nuwe skooljaar te begin. “Die onderwysers is almal goed uitgerus ná die Desembervakansie en sien uit daarna om met die nuwe groep kinders te werk,” het Du Randt gesê. “Die kinders was net opgewonde om te begin skoolgaan en ons het nie regtig ŉ hartseer gesiggie in die klasse gehad nie.” Intussen het die Laerskool Wierdapark vanjaar ŉ allemintige nege stelle gr. 1-tweelinge toegevoeg tot die magdom stelle tweelinge wat reeds by dié laerskool skoolgaan. Daar is nou altesaam 40 stelle tweelinge en ŉ drieling in die skool. Die drieling is vanjaar in gr. 2. Louis Dekker, skoolhoof van Laerskool Wierdapark, het aan Maroela Media gesê die skool was voor die aanvang van die nuwe skooljaar reeds bewus van al die tweelinge wat vanjaar by hulle aangesluit het. “Daar is meer dogters as seuns,” het Dekker gesê. Hy het net soos Steynberg gesê die kinders word na gelang van die ouers se keuse saam of apart in klasse ingedeel. “Sommige ouers verkies dit as die kinders geskei word, want sodoende kry elkeen dan die geleentheid om uit eie reg te ontwikkel. Ander ouers verkies dit om die kinders saam in een klas te hê. Dit gebeur veral by die hoër grade waar dit makliker is as die huiswerk dieselfde is en die kinders by dieselfde onderwyser klas kry.”